
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	  10.02.2010

	Nr.
	  26/837


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra proiectului de Lege pentru modificarea Ordonanţei de urgenţă a Guvernului nr.51/2006 pentru aprobarea Programului naţional privind sprijinirea construirii de locuinţe proprietate personală, trimis comisiei pentru examinare pe fond, cu adresa nr.PL.x631 din 15 decembrie 2009.

PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC

	  26/837


R A P O R T      
asupra proiectului de Lege pentru modificarea Ordonanţei de urgenţă a Guvernului nr.51/2006 pentru aprobarea Programului naţional privind sprijinirea construirii de locuinţe proprietate personală

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. PL.x 631 din 15 decembrie 2009, cu dezbaterea pe fond în procedură obişnuită, a proiectului de Lege pentru modificarea Ordonanţei de urgenţă a Guvernului nr.51/2006 pentru aprobarea Programului naţional privind sprijinirea construirii de locuinţe proprietate personală.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.788/08.07.2009)
· punctul de vedere negativ al Guvernului (nr.2200/28.08.2009)


Proiectul de Lege are ca obiect de reglementare acordarea acestui sprijin pentru construirea de locuinţe proprietate personală inclusiv pentru achiziţionarea unei locuinţe, nu numai pentru construire cum este în prezent. Se prevede reducerea subvenţiei acordate de la bugetul de stat de la 30%, cât este în prezent, la 20% din valoarea locuinţei construite sau achiziţionate, precum şi adăugarea unei noi categorii de beneficiari ai Programului, şi anume persoane sau familii evacuaţi din locuinţe ce fac obiectul unor legi de restituire către foştii proprietari ai imobilelor cumpărate în temeiul unor legi şi care nu au primit despăgubiri de la statul român.


Comisia propune Plenului Camerei Deputaţilor respingerea proiectului de lege din următoarele consideraţii: pentru diminuarea efectelor apărute în sectorul imobiliar a fost adoptată Ordonanţa de urgenţă a Guvernului nr.215/2008 privind unele măsuri pentru susţinerea programelor de dezvoltare a construcţiei de locuinţe la nivel naţional. Printre prevederile acestui act normativ se numără şi majorarea subvenţiei pentru construirea de locuinţe proprietate personală de la 20% la 30% din valoarea locuinţei construite, precum şi a creşterii limitei acestei subvenţii, de la 10.000 de euro la 15.000 de euro. Scopul Programului naţional privind sprijinirea construirii de locuinţe proprietate personală este dezvoltarea construcţiei de locuinţe proprietate personală, prin acordarea de subvenţii de la bugetul de stat şi nu are în vedere acordarea de subvenţii şi în cazul achiziţionării unei locuinţe.

 Proiectul de Lege face parte din categoria legilor ordinare, conform art.76, alin.(2) din Constituţia României, republicată.
La dezbaterile care au avut loc în şedinţa comisiei din 9 februarie 2010 au participat, în conformitate cu prevederile art.54 şi 55 din Regulamentul Camerei Deputaţilor, republicat, domnii Tanczos Barna – secretar de stat şi Gheorghe Popescu – director general în Ministerul Dezvoltării Regionale şi Turismului.
La lucrările comisiei au fost prezenţi 32 deputaţi, din totalul de 33 membri ai comisiei.

Raportul de respingere al comisiei a fost adoptat cu unanimitate de voturi.
Senatul a adoptat proiectul de lege în şedinţa din 8 decembrie 2009.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

	PREŞEDINTE,
	SECRETAR,

	Sulfina BARBU
	Mihai Cristian APOSTOLACHE


Expert, Roxana Feraru

